26 de penitenciare din România sunt verificate în contextul COVID-19. Mai mulți angajați au fost infectați.
Administrația Națională a Penitenciarelor a anunțat, vineri, că a dispus verificări în 26 de penitenciare din țară cu privire la respectarea măsurilor împotriva răspândirii virusului SARS-CoV-2. Potrivit unui comunicat al ANP, controalele se vor desfășura sâmbătă și duminică. Verificările vin în urma depistării cu COVID-19 a mai multor angajați ai penitenciarelor din România.
"Pentru asigurarea unui management funcţional pe linia implementării măsurilor de prevenţie impuse de răspândirea virusului SARS-CoV-2, precum şi pentru identificarea unor potenţiale vulnerabilităţi şi remedierea lor, conducerea Administraţiei Naţionale a Penitenciarelor a dispus efectuarea de verificări, în intervalul 04 – 05.07.2020, în 26 de unităţi subordonate", se arată în comunicat.Verificările vizează aplicarea normelor care privesc accesul în locul de deţinere, efectuarea triajului epidemiologic, respectarea măsurilor igienico-sanitare, dotarea corespunzătoare cu echipamente de protecţie – atât a angajaţilor, cât şi a deținuților.Mai mulți angajați ai penitenciarelor din țară au fost depistați în ultima perioadă cu COVID-19.